钦定古今图书集成/历象汇编/庶征典/第065卷 > 《晋书》 > 《天文志》
## 钦定古今图书集成/历象汇编/庶征典/第065卷 > 《晋书》 > 《天文志》

瑞气：一曰庆云，亦曰景云。此喜气也，太平之应。二曰
归邪，如星非星，如云非云。或曰：“星有两赤彗，上向有
盖，下连星，见必有归国者。三曰昌光，赤如龙状，圣人
起，帝受终则见。”

《妖气》一曰“虹蜺，日旁气也。斗之乱精，主惑心，主内淫，
主臣谋君，太子诎，后妃颛，妻不一。”二曰“牂云如狗，赤
色长尾，为乱君，为兵丧。”

《周礼》：“眂祲氏掌十煇之法，以观妖祥，辨吉凶。”一曰祲，
谓阴阳五色之气祲淫相侵，或曰抱珥背璚之属，如
虹而短是也。二曰象，谓云气成形，象如赤乌夹日以
飞之类是也。三曰镌，日旁气刺日形，如童子所佩之
镌也。四曰监，谓云气临在日上也。五曰暗，谓日月蚀，
或曰脱光也。六曰瞢，谓瞢瞢不光明也。七曰弥，谓白
虹弥天而贯日也。八曰序，谓气若山而在日上，或曰
冠珥背璚，重叠次序在于日旁也。九曰𬯀，谓晕气也；
或曰虹也，《诗》所谓“朝𬯀于西”者也。十曰想，谓气五色
有形想也。青饥，赤兵，白丧，黑忧，黄熟；或曰，想，思也。赤
气为人兽之形，可思而知其吉凶。